దేశోద్ధారక గ్రంథమాల

దేశోద్ధారక గ్రంథమాల ఒక పుస్తక ప్రచురణ సంస్థ. దీనిని తెలంగాణా ప్రజా ఉద్యమనాయకుడు, కార్యకర్త అయిన వట్టికోట ఆళ్వారుస్వామి ప్రారంభించారు. దేశోద్ధారక కాశీనాధుని నాగేశ్వరరావు పంతులు పేరు మీద ఈ ప్రచురణ సంస్థను 1938లో సికింద్రాబాద్ లో స్థాపించారు.

ప్రచురణలు 
ఈ గ్రంథమాల 1938 నుంచి 1941 సంవత్సరాల మధ్యకాలంలో 12 పుస్తకాల వరకు ప్రచురించింది. తరువాత ఆర్థిక ఇబ్బందుల వలన ఈ ప్రచురణ సంస్థ సవ్యంగా నడవలేదు. ఈ గ్రంథమాల తొలిపుస్తకంగా సురవరం ప్రతాపరెడ్డి రచించిన హైందవ ధర్మలీలను ప్రచురించాడు. ఈ గ్రంథానికి తన మిత్రుడు మల్లంపల్లి సోమశేఖర శర్మచే పీఠిక రాయించాడు. కాళోజి నారాయణ రచించిన నా గొడవ మొదట ఈ గ్రంథమాల ప్రచురించింది. వానమామలై వరదాచారి, భోగరాజు పట్టాభి సీతారామయ్య, ఖండవల్లి బాలేందు శేఖరం వంటివారి పుస్తకాలను ఈ సంస్థ ప్రచురించింది. ఎక్కువగా రాజకీయ సాహిత్య సాంస్కృతిక విజ్ఞానాన్ని అందించే పుస్తకాలను, పాశ్చాత్య రచయత టాల్ స్టాయ్ రచనల అనువాదాలను ఈ సంస్థ ప్రచురించింది. విజ్ఞానానికి విలువకట్టని సమాజం పురోభివృద్ధి చెందదని అందుకు అనువైన గ్రంథాలని ప్రచురించి చౌకగా పుస్తకాలందించాలనే ఉద్దేశముతో ఈ ప్రచురణ సంస్థని ఆరంభించారు. ఈ గ్రంథమాల ప్రచురణ సంస్థ మొత్తం మీద 35 పుస్తకాలు ప్రచురించింది.

2014వ సంవత్సరం వట్టికోట శతజయంతి సందర్భంగా హైదరాబాద్ పుస్తక మహోత్సవ ప్రాంగణానికి ఆళ్వారుస్వామి పేరు పెట్టి ప్రచురణ రంగం స్మరించుకుంది.

మూలాలు 

ప్రచురణ సంస్థలు
తెలుగు ప్రచురణ సంస్థలు
1938 స్థాపితాలు